《寄题荣守岑象求岩起太博清富楼》
宋代·冯山

南荣太守传诗邮，诗题清富城西楼。楼中风物略已尽，行欲摸咏难为酬。

怜公谪官不累意，如与万象同优游。偏州随分与山水，好景散漫无人收。

昔人知宴不知赏，俗气未断烟云羞。凌灵把酒独长啸，岁久此地才风流。

公帆南国走欲遍，耸秀浩荡皆穷搜。归来耳目殊未厌，尚恐胜概遗遐幽。

九疑岩洞识元叟，三湘泉石逢柳侯。名贤到处适所寓，非事笔砚搜林丘。

五年留梓恣登览，百刹照水江环州。得公新篇似相约，正上兜率吟清秋。

尘中嗜好屑可鄙，恨不径往追公游。他时三老期一笑，爱闲岂是平生谋。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。